ToekomsVenster: Die dood is vernietig, die oorwinning is behaal | Maroela Media
(Foto: Japheth Mast/Unsplash.)
Ons gesels hierdie week oor die somtyds ontstellende werklikheid van die dood. Dit is so dat ons die onderwerp liefs vermy. Dit laat ons verleë, hartseer, ontsteld en selfs bevrees. Die Bybel wil nie dat ons in vrees lewe nie, ook nie vir die dood nie. Mens gaan die toekoms op een van twee maniere tegemoet, of in geloof of met vrees.
As ons bou op die onverganklike en betroubaarheid van God se ewige Woord hoef ons nie in doodsweet uit te slaan wanneer die onderwerp ter sprake kom nie.
Daar is die wonderlikste vers in die nuwe Testament wat alle angs en vrees kan verdryf. Jy vind dit in Hebreërs 2:14-15:
Aangesien hierdie kinders mense van vlees en bloed is, het Hy ook net soos hulle mens geword. Dit het Hy gedoen om deur sy dood dié een wat mag het oor die dood, dit is die duiwel, te vernietig en om hulle wat uit vrees vir die dood hulle hele lewe lank in slawerny was, te bevry.
Let op die belangrike inligting en waarhede wat in hierdie vers vervat is:
Jesus het mens geword ten einde met ons te identifiseer.
Die duiwel se mag oor die dood is verbreek, trouens, 'n sterk woord word gebruik. Sy mag is vernietig.
Die vrees wat mense vir die dood gehad het skuif nou op die agtergrond in die lig van die oorwinning wat Jesus vir en namens ons behaal het. Daardie vrees het ons in slawerny gehou maar ons het nou vrygekom deur sy liefde vir ons.
Daar is 'n tweede belangrike saak: nie alleen is die prins van die dood se mag verbreek nie maar die krag en invloed van die dood is verbreek. Die bekende vers in 1 Kor.15:55 is ter sprake:
Moenie langer gevange gehou word deur die werklikheid van die dood nie. Waar die liefde volmaak geword het is daar geen vrees nie leer die Bybel ons. Kom vry in Jesus Naam, gee aan Hom die eer dat Hy in lewe en dood ons sekuriteit is.